Génesis 20
Abrahamampi, Abimelecampi
1Abrahamasti cawqhanccäntejj ucatjja mistuwayjjänwa, Néguev tokenacaruw sarjjaraquïna, Gerar marcanwa jacaraquïna, ucasti Cades, uqhamarac Shur taypinquiwa. 2Uca marcan jaccasinsti, Sara warmipatjja: “Cullacajjaw” saraquïnwa. Ucatwa Gerar marcan Abimelec reyipajj Sara warmiru irptayani warmipäñapataqui; 3ucampisa uca arumajj Abimelec chachajj mä samca samcasïna, Diosasti uca samcanjja sänwa: “Jichhajj jiwätawa, cawquïri warmtejj irptayasincta uca warmejj casada warmïtap laycu” sasa.
4Ucampisa, cunjämatejj jupajj janïra uca warmiru llamct'cataynati, ucatsti sänwa: “Tata, ¿jiwayätati maynïru jan cuna ñankha lurquipansa? 5Abraham quipcaw nayarojj situ: ‘Cullacajjaw’ sasa, jupasa Abrahamajj ‘Jilajjaw’ saraquiwa. Uqhamasti nayajj take cunsa walic lurasctjja, janiraquiw cunsa jan wali amtañampejj lurcti” sasa.
6Diosasti samcanjja saraquïnwa: “Nayajj yattwa take cunsa mä suma chuymampi lurascatama. Ucatwa jani uca warmir llamct'aycsmatejja, uqhamat jan naya contra jucha lurascañamataqui. 7Ucampisa jichhajj uca warmjja chachapar irpjjaruyjjam, jupasti profetawa, juman jacañam laycusa achict'araquispawa, ucampisa janitejj chachaparu irpjjaruycjjätajja, chekpachansa jumampi, familianacamampejja jiwarapjjätawa” sasa.
8Khepärmanthi alwasti Abimelec chachajj sartasïnwa, ucatsti sirvirinacaparuw jawsäna, ucatsti take cuntejj samcascatayna ucanacwa yatiyi. Ucanac ist'asinsti, jupanacajj wal ajjsarapjjäna. 9Ucatsti Abimelec chachajj Abrahamaruw jawsayani, saraquïnwa:
—¿Cuns aca lurista? ¿Cuna jan walsa jumar lursma, uqhamat aca jach'a jucha apaniñamataqui nayjjaru, uqhamarac jakenacajj-jjaru? Uqham lurañajj janiw waquisquiti. 10¿Cunsa amuyayäta uqham jan wali lurasinjja? —uqham sasaw Abimelec reyejj Abrahamarojj säna. 11Abrahamasti saraquïnwa:
—Nayasti amuyayätwa aca chekanjja Diosar ajjsarañajj jan utjatapa, inas ucata warmejj causa jiwayatïrista. 12Chekpachansa jupajj cullacajjapunïsquiwa, awquejjan wawaparaquiwa, janis taycajjan wawapäcchi ucasa, ucataracpï jupampejj casarasïyätjja. 13Cunapachatejj Diosajj awquejjan utapat irpsunjjetu ucatjja nayaw juparojj sista, cawqharutejj purcañäni ucanjja, nayatjja “Jilajjaw” sañapapuni —sasa.
14Ucatsti Abimelec chachajj Abrahamarojj Sara warmipjja irpjjaruyjjänwa. Ucjjarusti ovejanaca, vacanaca, esclavonaca, esclavanaca churaraquïna. 15Saraquïnwa:
—Acajj marcajjajja, ajllisim cawqha chekas wali suma jacasiñamataquejj uca —sasa.
16Sara warmirusti saraquïnwa:
—Cuntejj jilamar churcta ucajj waranka sencillo kollkewa, ucasti qhitinacatejj jumampïqui ucanac nayrakatan sumat uñt'atäñamataquïniwa. Janiw qhitis jumatjja cuna jan walsa parlañ puedcaniti —sasa.
17Ucatsti Abrahamajj Diosaruw mayïna, Diosasti Abimelec reyimpiru warmipampirojja c'umarachjjaraquïnwa. Sirvientanacaparusa c'umarachjjaraquïnwa wawanïpjjañapataqui. 18Sara warmi causaraquiw Diosajj Abimelec reyin utapanquir warminacarojj mutuyatayna jan wawanïpjjañapataqui.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn